Helle Sjelle (KF), 2006-10-10:
Jeg synes ikke, det er dumt, at vi optager Rumænien og Bulgarien, men jeg synes faktisk, det er i orden, at vi stiller nogle skrappe krav til, hvad de skal opfylde, for at de kan komme med i EU.
Hvis problemerne ikke bliver løst, fortsætter de skrappe krav, og det synes jeg faktisk er den rigtige måde at gøre det på i dette tilfælde.
Men det er da klart, at man skal holde et nøje opsyn med landene, og det er jo også netop det, som udenrigsministeren og også andre har fremført tidligere.
For langt de fleste danskere og ikke mindst for os Konservative stod optagelsen af de ti nye lande i EU i 2004 som en meget stor og meget glædelig begivenhed og ikke mindst som et meget markant vendepunkt i EU’s historie.
Optagelsen af de lande gav os et helt nyt Europa og vel at mærke et Europa, der er baseret på demokrati, frihed og ikke mindst respekt for menneskerettigheder.
I dag er vi så nået til den danske ratifikation af tiltrædelsestraktaten med Bulgarien og Rumænien, og i Det Konservative Folkeparti følger vi regeringens anbefaling af en dansk ratificering af de to landes indtræden i EU.
Bulgarien og Rumænien hører jo som bekendt med til den udvidelse af EU, hvoraf størstedelen fandt sted i 2004.
De to lande er således ikke med i en ny udvidelsesrunde, men skal efter planen og ifølge Europa-Kommissionen optages den 1. januar 2007.
For alle lande i udvidelsesprocessen gælder det jo, at Europa-Kommissionen gennem hele forløbet har udarbejdet rapporter om forholdene i landene, hvoraf det tydeligt fremgår, hvor langt hver enkelt kandidatland er kommet med hensyn til at efterleve optagelseskriterierne, og hvad der eventuelt måtte mangle.
I forbindelse med Bulgarien og Rumænien har Kommissionen fremlagt sin seneste rapport den 26. september, og det betyder, at vi i dag kan basere vores beslutning på de nyeste tal og det mest saglige grundlag.
I Det Konservative Folkeparti lægger vi stor vægt på, at Kommissionen i sin rapport vurderer, at såvel Bulgarien som Rumænien har gjort fremskridt på de områder, som var problematiske i foråret; men vi er også opmærksomme på, at der fortsat er problemer, og derfor er vi i Det Konservative Folkeparti også positive over for, at Bulgarien og Rumænien underlægges nogle af de skrappeste mekanismer og beskyttelsesklausuler, som EU nogen sinde har anvendt over for kommende medlemslande.
For Bulgariens vedkommende medfører det bl.a. forfatningsændringer, der kan fjerne enhver tvivl om retssystemets uafhængighed, samt professionelle og upartiske efterforskninger af påstande om korruption på højt niveau.
For Rumæniens vedkommende medfører det bl.a., at der etableres en styrelse, der skal modvirke inhabilitet, samt at der fældes dom i sager om korruption på højt niveau.
Samtidig lægges der op til, at hvis et af de to lande ikke overholder disse regler, reduceres EU’s refusion af landets støtteudbetaling af landbrugsmidler.
Alt i alt underlægges Bulgarien og Rumænien efter vores opfattelse et omfattende overvågningsprogram, og derudover skal begge lande også regelmæssigt aflægge rapport om deres fremskridt i forbindelse med nærmere fastlagte mål.
Kommissionens overvågning vil altså fortsætte fremover, efter at begge lande er optaget i EU, og på den baggrund kan Det Konservative Folkeparti således tilslutte sig Kommissionens seneste anbefaling om at ratificere tiltrædelsestraktaten og byde såvel Rumænien som Bulgarien velkommen som medlemmer af EU i 2007.